cyanic-selkie/wikianc huggingface dataset:
ทัง เจิ้นเยี่ย
กลับฮ่องกงและต่อมาเป็นนักแสดงอิสระ (พ.ศ. 2532-ปัจจุบัน)
หลังจากหลบไปรับงานแสดงอยู่ที่ไต้หวันพักใหญ่จนทำให้ห่างหายจากวงการบันเทิงฮ่องกงเกือบ 3 ปี พอหมดสัญญาการแสดงกับทางไต้หวันเขาได้ตัดสินใจกลับไปรับงานแสดงที่ฮ่องกงอีกครั้งโดยเข้าเซ็นสัญญาเป็นนักแสดงในสังกัดสถานีโทรทัศน์เอทีวี ในราวกลางปีพ.ศ. 2532 และรับงานแสดงทั้งละครและภาพยนตร์ โดยเริ่มมีผลงานละครในปีถัดมาเป็นละครสากลฟอร์มใหญ่เรื่อง เถื่อนทรนง (The Street Cherry Blossom 1989) ที่เขาได้เล่นคู่กับ ชีเหม่ยเจิน จากผลงานเรื่องนี้ทำให้ในตอนนั้นทั้งสองกลายเป็นคู่ขวัญจอแก้วของทางสถานีโทรทัศน์เอทีวีอีกคู่ ตามต่อด้วยผลงานที่ได้เล่นร่วมกันอีกในเรื่อง13 ฮ่องเต้ตำนานจักรพรรดิราชวงศ์ชิง (The Rise and Fall of Qing Dynasty IV) ส่วนผลงานละครเรื่องอื่น ๆ เช่น ศึกชิงบัลลังก์ ภาคพิเศษ (Noble Conflict), เกมส์รัก เกมกล (Who is The Winner III) และ ศึกสายเลือด ภาคพิเศษ (Secret Battle of The Majesty 1995) นอกจากงานละครกับค่ายเอทีวีแล้วเขายังมีผลงานทางด้านภาพยนตร์มากมายแต่ที่โดดเด่นเลยก็คือการนำเอาอดีตกลุ่ม 5 พยัคฆ์ทีวีบีมาแสดงร่วมกันในเรื่อง เพื่อเพื่อน สับมันเลย (The Tigers 1991) ที่เขาแสดงเป็นตัวร้ายของเรื่องได้อย่างยอดเยี่ยมจนมีชื่อเข้าชิงสาขา นักแสดงสมทบชายยอดเยี่ยมประจำปีพ.ศ. 2534 กับงานแจกรางวัลฮ่องกงฟิล์มอวอร์ด ครั้งที่ 11 ( Best Supporting Actor Nomination for The Tigers -11th Hong Kong Film Awards) และยังมีชื่อเข้าชิงจากภาพยนตร์เรื่องนี้ในสาขาเดียวกัน กับงานแจกรางวัลม้าทองคำ ครั้งที่ 28 (the 28th Golden Horse Awards) อีกด้วยนอกจากนี้เขายังมีโอกาสได้ร่วมงานกับ โจวซิงฉือ กับบทบาทสมทบในภาพยนตร์ตลกเรื่อง อุ้ยเสี่ยวป้อ จอมยุทธเย้ยยุทธจักร 2 (Royal Tramp II 1992) และยังรับแสดงในหนังเรทอาร์เกรดสามหลายเรื่อง ได้แก่ เธอ...เพชฌฆาต ลองรัก (Pretty Woman 1991), กระสุนมาดามเปลือย (The Pearl of Oriental 1992), ตัณหา...ราคะ (Sex And Curse 1992), ตำรวจสาวจิ๊กกะโล่ (Bogus Cops 1993), ไฟรักไฟปรารถนา (Hot Desire 1993), กุหลาบเปลือย (Naked Rose 1994) ฯลฯ
ระยะหลังเขามีผลงานละครกับหลายค่าย เช่น ผลงานละครกับทางค่ายเอชบีเอส (HBS) ได้แก่เรื่องเจาะเวลาตามหาหัวใจ ภาค1 (palace) และ เจาะเวลาตามหาหัวใจ ภาค2 (palace2) และในปีพ.ศ. 2558 ทังเจิ้นเยี่ย ได้กลับไปแสดงละครชุดให้กับทาง สถานีโทรทัศน์ทีวีบี อีกครั้งหลังจากร่วม 30 ปีที่เขาได้ออกจากค่ายทีวีบีไปเพราะได้รับผลกระทบจากการเสียชีวิตของอดีตแฟนสาว องเหม่ยหลิง ในครั้งนั้น และในการกลับมาครั้งนี้เขาได้ร่วมแสดงนำเป็นเจ้าพ่อในผลงานละครเรื่อง เจ้าพ่อเซี่ยงไฮ้ เวอร์ชันใหม่ (Lord Of Shanghai) และบทบาทเจ้าพ่อในเรื่องนี้ได้ส่งให้เขาได้รับการเสนอชื่อเข้าชิงนักแสดงนำชายจอแก้วยอดเยี่ยมประจำปีอีกด้วย จากความสำเร็จของละครเรื่องนี้ทำให้เขามีผลงานกับสถานีโทรทัศน์ทีวีบีตามมาอีก 2 เรื่องคือ สงครามจิตวิทยา (My Dearly Sinful Mind 2017) และแผนโค่นเซียนพนัน (I Bet Your Pardon 2019)
ชื่นชม องเหม่ยหลิง
สื่อส่วนใหญ่มักจะนำบทสัมภาษณ์ที่ไม่ดีของเขา เช่น เขาไม่ต้องการไปร่วมงานรำลึกครบรอบวันเสียชีวิตของ องเหม่ยหลิง ซึ่งดูไม่ค่อยดีนักมาลงตามข่าวต่าง ๆ ทำให้เขาดูไม่ดีในสายตาผู้คนส่วนใหญ่
ไอ ทากาฮาชิ
ไอ ทากาฮาชิ (高橋 愛 (Takahashi Ai), เกิดวันที่ 14 กันยายน พ.ศ. 2529) เป็นนักร้องและนักแสดงหญิงชาวญี่ปุ่น เธอเป็นอดีตสมาชิกรุ่นที่ 5 ของมอร์นิงมูซูเมะ
ประวัติ
ในปี พ.ศ. 2544 ทากาฮาชิได้เข้าร่วมมอร์นิงมูซูเมะ ในฐานะสมาชิกรุ่นที่ 5 พร้อมกับมาโกโตะ โองาวะ, อาซามิ คนโนะ และริซะ นีงากิ ตอนคัดเลือกในแคมป์ เธอเป็นหนึ่งในเก้าผู้แข่งขันที่ผ่านการคัดเลือกจาก 25,000 คน
หลังจากฮิโตมิ โยชิซาวะ สมาชิกรุ่นที่ 4 สำเร็จการศึกษาจากมอร์นิงมูซูเมะในวันที่ 6 พฤษภาคม พ.ศ. 2550 มิกิ ฟูจิโมโตะ ได้รับตำแหน่งหัวหน้า และทากาฮาชิได้รับตำแหน่งรองหัวหน้าคนใหม่ หลังจากนั้น 26 วันต่อมา ในวันที่ 1 มิถุนายน ค.ศ. 2007 ฟูจิโมโตะถูกปลดออกเนื่องจากข่าวอื้อฉาวและทากาฮาชิจึงได้รับตำแหน่งหัวหน้าคนใหม่
ใน พ.ศ. 2551 ทากาฮาชิกลายเป็นสมาชิก "ไฮ-คิง" ของเฮลโล! โปรเจกต์ ซึ่งเป็นยูนิตที่ช่วยโปรโมตละครเวทีเรื่อง "ซินเดอเรลลาเดอะมิวซิคัล" ของมอร์นิงมูซูเมะ โดยทากาฮาชิได้แสดงเป็นซินเดอเรลลา
มีการประกาศในเดือนกรกฎาคมของปีเดียวกัน ว่า ทากาฮาชิกับริซะ นีงากิ สมาชิกร่วมรุ่นของมอร์นิงมูซูเมะ จะแสดงเป็นวงดูโอเจป็อปในช่วงปลายยุค 70 ที่ชื่อว่าพิงก์เลดีในละครโทรทัศน์ "ฮิตเมกเกอร์ อากุ ยู โมโนงาตาริ"
ในวันที่ 9 มกราคม พ.ศ. 2554 มีการประกาศว่า ทากาฮาชิจะสำเร็จการศึกษาจากมอร์นิงมูซูเมะหลังจากที่อยู่ร่วมกับมอร์นิงมูซูเมะเป็นเวลา 10 ปีกับ 1 เดือน
ในวันที่ 30 กันยายน ทากาฮาชิจบการศึกษาจากมอร์นิงมูซูเมะและเฮลโล! โปรเจกต์ที่นิปปงบูโดกัน หลังจากนั้นได้ส่งผ่านตำแหน่งหัวหน้าให้กับริซะ นีงากิ
ชีวิตส่วนตัว
วันที่ 20 ธันวาคม ค.ศ. 2013 ทากาฮาชิกล่าวว่า เธอได้หมั้นกับโคจิ อาเบะ พิธีกรชายชาวญี่ปุ่น และทั้งคู่ได้แต่งงานกันในวันที่ 14 กุมภาพันธ์ ค.ศ. 2014 และจัดงานแถลงข่าวที่โรงแรม
ผลงาน
ผลงานที่ทากาฮาชิมีส่วนร่วมกับมอร์นิงมูซูเมะในฐานะสมาชิก โปรดดูที่บทความรายชื่อผลงานของมอร์นิงมูซูเมะ
วิธภาษา
ในทางภาษาศาสตร์สังคม วิธภาษา (variety) หรือบางครั้งเรียกว่า ภาษณ์ (lect) คือรูปแบบเจาะจงรูปแบบหนึ่ง ๆ ของภาษาหรือกลุ่มภาษาซึ่งแตกต่างจากรูปแบบอื่นด้วยปัจจัยต่าง ๆ เกี่ยวกับผู้ใช้ เช่น ที่อยู่อาศัย ลักษณะทางสังคม หรือวัตถุประสงค์ในการใช้ วิธภาษาอาจหมายรวมถึงภาษา (language), ภาษาย่อย (dialect), ทำเนียบภาษา (register), วัจนลีลา (style) หรือรูปแบบอื่น ๆ ของภาษารวมทั้งวิธภาษามาตรฐาน การใช้ศัพท์ วิธภาษา เพื่ออ้างถึงรูปแบบที่แตกต่างกันนั้นเป็นการเลี่ยงการใช้ศัพท์ ภาษา (ซึ่งหลายคนเชื่อมโยงกับภาษามาตรฐานเพียงอย่างเดียว) และศัพท์ ภาษาย่อย (ซึ่งมักเกี่ยวข้องกับวิธภาษาไม่มาตรฐานซึ่งถูกมองว่ามีเกียรติภูมิหรือ "ถูกต้อง" น้อยกว่าวิธภาษามาตรฐาน) นักภาษาศาสตร์กล่าวถึงทั้งวิธภาษามาตรฐานและวิธภาษาไม่มาตรฐาน (หรือท้องถิ่น) ส่วนศัพท์ ภาษณ์ ใช้เลี่ยงปัญหาความคลุมเครือในการตัดสินว่าวิธภาษาสองวิธภาษาเป็นคนละภาษากันหรือเป็นภาษาย่อยของภาษาเดียว
การแปรในระดับคลังศัพท์ เช่น สแลง (slang) หรือสแลงเฉพาะกลุ่ม (argot) มักได้รับการวิเคราะห์โดยเชื่อมโยงกับวัจนลีลาหรือระดับความเป็นทางการ (ซึ่งเรียกอีกอย่างว่าทำเนียบภาษา) โดยเฉพาะ แต่บางครั้งก็มีผู้นำมาอภิปรายในฐานะวิธภาษาเช่นกัน
อิวาเตะ (เมือง)
อิวาเตะ (岩手町 (Iwate-machi)) เป็นเมืองที่ตั้งอยู่ในอำเภออิวาเตะ จังหวัดอิวาเตะ ประเทศญี่ปุ่น ณ วันที่ 29 กุมภาพันธ์ 2020 เมืองนี้มีประชากร 13,111 คน มีความหนาแน่นของประชากร 36 คนต่อตารางกิโลเมตร มี 5,455 ครัวเรือน และมีพื้นที่ทั้งหมด 360.46 sqkm
ภูมิศาสตร์
เมืองอิวาเตะอยู่ในพื้นที่ภายในแผ่นดินไม่ติดกับทะเล ตั้งอยู่ทางตะวันตกเฉียงเหนือของจังหวัดอิวาเตะ
ภูมิอากาศ
เมืองอิวาเตะมีภูมิอากาศแบบหนาวชื้นภาคพื้นทวีป (การแบ่งเขตภูมิอากาศแบบเคิพเพิน Dfa) มีลักษณะคือมีฤดูร้อนที่ไม่ร้อนจัด และมีฤดูหนาวที่หนาวเย็น อุณหภูมิเฉลี่ยทั้งปีในอิวาเตะอยู่ที่ 8.4 °C ปริมาณน้ำฝนรายปีเฉลี่ยอยู่ที่ 1,384 มิลลิเมตร โดยเดือนกันยายนเป็นเดือนที่ฝนตกชุกที่สุด และกุมภาพันธ์เป็นเดือนที่แห้งแล้งที่สุด อุณหภูมิจะสูงที่สุดโดยเฉลี่ยในเดือนสิงหาคมที่ประมาณ 22.0 °C และต่ำสุดในเดือนมกราคมที่ประมาณ −4.1 °C
สถิติประชากร
ตามข้อมูลสำมะโนประชากรของญี่ปุ่น ประชากรของอิวาเตะได้ลดลงอย่างต่อเนื่องในช่วง 60 ปีที่ผ่านมา
ประวัติศาสตร์
พื้นที่ของเมืองอิวาเตะในปัจจุบันเดิมเป็นส่วนหนึ่งของแคว้นมุตสึ อยู่ภายใต้การควบคุมของตระกูลนัมบุในสมัยเอโดะ ซึ่งเป็นผู้ปกครองแคว้นศักดินาโมริโอกะภายใต้รัฐบาลโชกุนโทกูงาวะ
วันที่ 1 เมษายน 1889 ในช่วงที่มีการจัดตั้งระบบเทศบาลสมัยใหม่ขึ้น ได้มีการก่อตั้งหมู่บ้านนูมากูไน คาวางูจิ อิกกาตาอิ และมิโด ขึ้นกับอำเภอคิตะ-อิวาเตะ ต่อมาวันที่ 29 มีนาคม 1896 อำเภอคิตะ-อิวาเตะ และอำเภอมินามิ-อิวาเตะ ได้ควบรวมกันเป็นอำเภออิวาเตะ และในวันที่ 21 กรกฎาคม 1955 หมู่บ้านทั้งสี่ได้รวมกันเพื่อก่อตั้งเป็นเมืองอิวาเตะ
การเมืองการปกครอง
เมืองอิวาเตะมีการปกครองรูปแบบนายกเทศมนตรี–สภา โดยมีนายกเทศมนตรีที่มาจากการเลือกตั้งโดยตรง และมีสภาเทศบาลเมือง ซึ่งเป็นสภาเดี่ยว มีสมาชิกทั้งหมด 14 คน เมืองอิวาเตะ เมืองคูซูมากิ และนครฮาจิมันไต รวมเป็นเขตเลือกตั้งที่ให้สมาชิกสภาจังหวัดอิวาเตะจำนวน 2 ที่นั่ง ส่วนในแง่ของการเมืองระดับชาติ เมืองนี้เป็นส่วนหนึ่งของเขตเลือกตั้งจังหวัดอิวาเตะที่ 2 ในการเลือกตั้งสภาผู้แทนราษฎรแห่งรัฐสภาญี่ปุ่น
เศรษฐกิจ
เศรษฐกิจท้องถิ่นของเมืองอิวาเตะคือการเกษตรเป็นหลัก โดยมีชื่อเสียงในด้านการผลิตบลูเบอร์รี
การศึกษา
เมืองอิวาเตะมีโรงเรียนที่สังกัดเทศบาลเมือง ได้แก่ โรงเรียนประถม 5 แห่ง และโรงเรียนมัธยมต้น 3 แห่ง และมีโรงเรียนมัธยมปลายอีก 1 แห่งที่ดำเนินการโดยคณะกรรมการการศึกษาจังหวัดอิวาเตะ
ตำบลหินโคน (อำเภอจักราช)
หินโคน เป็นตำบลหนึ่งในอำเภอจักราช จังหวัดนครราชสีมา พื้นที่ทั้งหมดอยู่ในความรับผิดชอบของ องค์การบริหารส่วนตำบลหินโคน ตั้งอยู่ห่างจากตัวอำเภอ 9 กิโลเมตร
การปกครอง
ตำบลหินโคน แบ่งการปกครองออกเป็น 11 หมู่บ้าน คือ
เตชธร จามิกรณ์
เตชธร จามิกรณ์ ชื่อเล่น พัตเตอร์ (เกิดวันที่ 21 สิงหาคม พ.ศ. 2534) เป็นนักแสดงชายชาวไทย อดีตนักแสดงสังกัดสถานีโทรทัศน์สีกองทัพบกช่อง 7
ประวัติ
ส.ต.ต.เตชธร จามิกรณ์ (ชื่อเดิม: ภัทรนันท์, ปองภพ); (ชื่อเล่น: พัตเตอร์) เกิดเมื่อวันที่ 21 สิงหาคม พ.ศ. 2534 เป็นนักแสดงและตำรวจชาวไทย มีพี่สาวคือ แพนเค้ก-เขมนิจ จามิกรณ์ และน้องสาวคือ อิงกมล จามิกรณ์ เริ่มศึกษาที่โรงเรียนกรุงเทพคริสเตียนวิทยาลัย สายพลานามัย ปี 2554 พัตเตอร์จบการศึกษาระดับปริญญาตรีจากคณะรัฐศาสตร์ มหาวิทยาลัยรามคำแหง และได้รับพระราชทานปริญญาบัตรเมื่อวันที่ 18 มีนาคม 2559 และหลักสูตรการฝึกอบรมข้าราชการตำรวจและบุคคลที่บรรจุหรือโอนมาเป็นข้าราชการตำรวจชั้นสัญญาบัตร (หลักสูตร กอส.) รุ่นที่ 45 ประจำปีงบประมาณ พ.ศ. 2563 พัตเตอร์ เตชธร ประกาศลาจากวงการและได้เป็นนักฟุตบอลอาชีพของ ทีมเกร็กคู ลูกทัพฟ้า ปทุมธานี ปี 2556 พัตเตอร์ได้สมัครเป็นทหารอากาศโดยไม่ขอผ่อนผันเป็นเวลา 2 ปี ปัจจุบันได้ปลดประจำการแล้ว
ชีวิตส่วนตัว
เตชธรสมรสกับ พัดชา-ลวิตรา จามิกรณ์ (กฤตพร บุญญานุเคราะห์) แฟนสาวนอกวงการ ซึ่งเป็นนางพยาบาล หลังจาก​คบหาดูใจกันมาทั้งหมด 2 ปี
ปัจจุบัน เตชธรและลวิตรา มีธิดาด้วยกัน 2 คน คือ
อีพีเค
อีพีเค (EPK หรือย่อจาก Electronic Press Kit) คือสื่อประชาสัมพันธ์อิเล็กทรอนิกส์ ใช้เพื่อประชาสัมพันธ์ศิลปินและธุรกิจผ่านทางสื่อ
อีพีเคแรก ๆ ของโลก ใช้สำหรับภาพยนตร์โดยมาริโอ แคสซาร์ เรื่อง เทอร์มิเนเตอร์ และภาพยนตร์ในปี 1994 โดยโรแลนด์ เอมเมอร์ริชเรื่อง Stargate ที่ใช้ชื่อ "Day and Date" ในการออกเป็นอีพีเค โปรดิวซ์และกำกับโดยแกเบรียล แฟรงกลิน ออกมาในช่วงที่ภาพยนตร์ออกฉาย
แนวคิดดั้งเดิมในการเริ่มของอีพีเคคือต้องการที่จะให้ "เห็นในสิ่งที่อยากให้เห็น" สำหรับผู้ที่ยังไม่ได้ชมภาพยนตร์ และ "อยากให้เห็นอีกครั้ง" สำหรับผู้ที่รับชมแล้ว นอกจากนั้นยังให้วัตถุดิบมากขึ้นสำหรับข่าวเพื่อใช้ในการตัดต่อและให้ข้อมูลที่แม่นยำเกี่ยวกับภาพยนตร์
Press kit
กาลครั้งหนึ่งเมื่อเช้านี้
กาลครั้งหนึ่งเมื่อเช้านี้ (ชื่ออังกฤษ: Once Upon a Time) เป็นภาพยนตร์ไทยที่ออกฉายเมื่อวันที่ 28 มกราคม พ.ศ. 2538 กำกับโดยบัณฑิต ฤทธิ์ถกล นำแสดงโดย สันติสุข พรหมศิริ, จินตหรา สุขพัฒน์, มาตัง จันทรานี, รณรงค์ บูรณัติ, ปรมัติ ธรรมมล, ชาลี ไตรรัตน์ และ ภูมิ พัฒนายุทธ
เรื่องย่อ
"กาลครั้งหนึ่งนานมาแล้ว… เด็กๆในหมู่บ้านแห่งหนึ่งได้หนีออกจากบ้าน และแอบเข้าไปเที่ยวเล่นในปราสาท ซึ่งมีแม่มดใจร้ายอยู่ เด็กๆถูกนางแม่มดใจร้ายสาปให้เป็นสัตว์ต่างๆ พอดีเจ้าชายเดินทางผ่านมา จึงใช้ดาบวิเศษช่วยเด็กๆ เหล่านั้น ให้พ้นคำสาปของแม่มด แม่มดได้เสกยักษ์ตาเดียวขึ้นมาจากหลุมตรงเข้าต่อสู้กับเจ้าชายอย่างดุเดือด" เรื่องที่เล่าเป็นนิทานที่ "ดำรง" เล่าให้ลูกทั้งสามฟังเสมอฯ แต่ชีวิตของเด็กทั้งสาม ได้พบเหตุการณ์ยิ่งกว่านิทาน เมื่อเด็กๆได้ถูกจับตัวไป
เบื้องหลังและเสียงตอบรับ
กาลครั้งหนึ่งเมื่อเช้านี้ เป็นภาพยนตร์ในแนวเด็กและครอบครัว ซึ่งหาไม่ได้ง่ายดายในแวดวงภาพยนตร์ไทย ผลงานการกำกับของบัณฑิต ฤทธิ์ถกล ที่ประสบความสำเร็จและได้รับคำชมมาแล้วกับ บุญชู ที่มีด้วยกันหลายภาค และอีกหลายเรื่อง เช่น หอบรักมาห่มป่า หรือ โก๊ะจ๋าป่านะโก๊ะ สำหรับเรื่องนี้ การถ่ายทำเป็นไปด้วยความยากลำบากเนื่องจากนักแสดงหลักซึ่งเป็นตัวดำเนินเรื่องเป็นนักแสดงเด็กและนักแสดงใหม่ทั้งหมด โดยใช้เวลาเขียนบทนานถึง 6 ปี และยังประสบกับอุปสรรคในการถ่ายทำนอกสถานที่ที่สถานีรถไฟ
เมื่อเข้าฉาย ภาพยนตร์ฉายชนกับ เสียดาย ของหม่อมเจ้าชาตรีเฉลิม ยุคล ซึ่งได้รับเสียงตอบรับที่ดีกว่า จนเป็นกระแสในขณะนั้น ทำให้ภาพยนตร์ประสบกับความขาดทุน แต่ทว่าเสียงวิจารณ์ล้วนไปในทางที่ดี และยังได้รับรางวัลภาพยนตร์ยอดเยี่ยม รางวัลสุพรรณหงส์อีกด้วย
นอร์ทธรอปกรัมแมน บี-21 ไรเดอร์
นอร์ทธรอปกรัมแมน บี-21 ไรเดอร์ (Northrop Grumman B-21 Raider) เป็นเครื่องบินทิ้งระเบิดทางยุทธศาสตร์อเมริกัน ภายใต้การพัฒนาสำหรับกองทัพอากาศสหรัฐ (USAF) โดยนอร์ธรอป กรัมแมน เป็นส่วนหนึ่งของโครงการเครื่องบินทิ้งระเบิดพิสัยไกล (LRS-B) มันเป็นเครื่องบินทิ้งระเบิดทางยุทธศาสตร์ข้ามทวีปล่องหนพิสัยไกล สำหรับ USAF สามารถส่งขีปนาวุธธรรมดา และ อาวุธเทอร์โมนิวเคลียร์ เป็นการเสริมและทดแทนรุ่นนอร์ทธรอปกรัมแมน บี-2 สปิริต ในท้ายที่สุดและจะเข้ามาแทนที่เครื่องบินรุ่นโบอิ้ง บี-52 สตาโตฟอร์เทรส
กองทัพอากาศเริ่มวางแผนสำหรับ บี-21 ในปี ค.ศ. 2011 และได้รับสัญญาการพัฒนาหลักในปี ค.ศ. 2015 ณ ปี ค.ศ. 2022 บี-21 ถูกคาดการณ์ว่าจะทำการบินครั้งแรกในปี ค.ศ. 2023 ในปี ค.ศ. 2021 เครื่องบินทิ้งระเบิดถูกคาดการณ์ว่าจะเข้าประจำการภายในปี ค.ศ. 2027
ในหลายแง่มุมของโครงการ บี-21 นั้น จัดอยู่ในระดับสูง โดยโครงการถูกกำหนดให้เป็นโครงการการเข้าถึงพิเศษ หน่วยบริการวิจัยรัฐสภาระบุไว้ในปี ค.ศ. 2021 ว่ารายละเอียดทางเทคนิคและข้อมูลจำเพาะของ บี-21 เช่น ความเร็ว การเปิดใช้งานระบบ "ขนาด การพรางตัวที่จำเป็น โครงสร้าง จำนวนและประเภทของเครื่องยนต์ วิถีอาวุธ และเซ็นเซอร์บนเครื่องบินยังคงถูกจัดระดับ" แม้ว่าข้อมูลบางอย่างเกี่ยวกับแง่มุมอื่น ๆ ของโครงการจะเปิดเผยต่อสาธารณะตั้งแต่ปี ค.ศ. 2015 ภาพถ่ายแรกของเครื่องบินได้รับการเผยแพร่เมื่อวันที่ 2 ธันวาคม พ.ศ. 2565 ถ่ายระหว่างพิธีเปิดตัวที่โรงงานผลิตของนอร์ธรอปกรัมแมน ในเมืองปาล์มเดล รัฐแคลิฟอร์เนีย
วงศ์หมาน้ำ
วงศ์หมาน้ำ (Mudpuppy, Waterdog) เป็นวงศ์ของสัตว์ครึ่งบกครึ่งน้ำจำพวกซาลาแมนเดอร์วงศ์หนึ่ง ใช้ชื่อวงศ์ว่า Proteidae
ลักษณะโดยรวมของซาลาแมนเดอร์ในวงศ์นี้ คือ มีโครงสร้างรูปร่างที่ยังคงรูปร่างของซาลาแมนเดอร์ขณะยังเป็นวัยอ่อนอยู่เมื่อเจริญเติบโตเข้าสู่วัยเจริญพันธุ์ เช่น ไม่มีเปลือกตา มีเหงือกขนาดใหญ่และมีช่องเปิดเหงือก 2 ช่อง มีแผ่นครีบหาง และมีลักษณะสำคัญที่แตกต่างจากซาลาแมนเดอร์วงศ์อื่น ๆ คือ ไม่มีกระดูกแมคซิลลา เช่นเดียวกับไซเรน (Sirenidae) และมีโครโมโซมจำนวน 38 (2n) แท่ง ซึ่งเป็นจำนวนที่มากกว่าซาลาแมนเดอร์วงศ์อื่น มีปอดแต่มีขนาดเล็ก โดยทั่วไปมีรูปร่างราวเรียวยาว ความยาวลำตัวประมาณ 20-48 เซนติเมตร อาศัยอยู่ในน้ำตลอดเวลา โดยจะอาศัยเฉพาะแหล่งน้ำที่ใสสะอาด
การจำแนก
ปัจจุบัน ซาลาแมนเดอร์ในวงศ์นี้แบ่งออกได้เป็น 2 สกุล 6 ชนิด พบกระจายพันธุ์เฉพาะในทวีปอเมริกาเหนือทางทิศตะวันออก และลำธารในถ้ำหินปูนบริเวณเทือกเขาแอลป์แถบประเทศอิตาลี และสโลเวเนีย แต่ก็มีบางชนิดหรือบางสกุลที่สูญพันธุ์ไปแล้วตั้งแต่ยุคก่อนประวัติศาสตร์
วงศ์ Proteidae
กลอนสักวา
กลอนสักวา (อ่านว่า สัก-กะ-วา โบราณเขียนว่า สักกรวา) เป็นชื่อของร้อยกรองประเภทกลอนลำนำ ชนิดหนึ่ง 1 บทมี 4 คำกลอน ขึ้นต้นด้วยคำ 'สักวา' และลงท้ายด้วยคำ 'เอย'
กลอนสักวาถูกนำมาใช้ทั้งแบบที่เป็นบทประพันธ์ธรรมดา ของผู้ที่มีความสามารถทางด้านการประพันธ์ และนำมาใช้เป็นการละเล่นโต้ตอบกันระหว่างผู้เล่นหลายคน ซึ่งต้องอาศัยความรู้ทางด้านร้อยกรอง และยังต้องอาศัยไหวพริบปฏิภาณของผู้เล่นที่จะสามารถโต้ตอบกันได้อย่างถูกต้องและทันท่วงที
การเล่นสักวานี้เป็นที่นิยมกันมากในสมัยโบราณ เพราะเป็นการแสดงออกถึงความสามารถทางก้านกวีนิพนธ์ที่โดดเด่นและสนุกสนานทั้งผู้เล่นและผู้ฟัง
ฉันทลักษณ์
กลอนสักวา 1 บทมี 4 คำกลอนหรือ 8 วรรค วรรคแรกหรือวรรคขึ้นจะต้องขึ้นต้นบทด้วยคำว่า " สักวา " และวรรคสุดท้ายหรือวรรคส่งจะต้องลงท้ายด้วยคำว่าเอย ส่วนวรรคที่ 2-3 คือวรรครับและวรรครองนั้น ไม่บังคับตัวอักษร แต่ต้องมีสัมผัสระหว่างวรรคทั้ง 4 อย่างลัษณะของกลอนทั่วไป
การเล่นสักวาในสมัยโบราณ
การเล่นสักวา ในสมัยโบราณ การเล่นอาจะเล่นบนเรือนที่ส่วนใหญ่จะเป็นเรือนแพหรือเรือนริมน้ำ หรือเล่นกันบนเรือ โดยลงเรือกันไปเป็นกลุ่มๆ หรือเป็นคณะ แต่ละกลุ่มหรือคณะ มีผู้เล่นสักวา, นักร้อง , นักดนตรี แล้วแต่งบทสักวาโต้ตอบกัน การโต้ตอบอาจจะเป็นการโต้ตอบกันตามธรรมดา หรือเลือกเอาวรรณคดีต่างๆ มากันเล่นเป็นตอนๆ
การเล่นสักวาทางเรือนั้นจะเล่นกันในหน้าน้ำ ประมาณเดือน 11 เดือน 12 ช่วงฤดูน้ำหลาก มักเล่นกันในโอกาสเทศกาลทอดกฐินทอดผ้าป่าหรือลอยเรือเที่ยวทุ่ง เมื่อไปพบกันก็จะลอยเรือมารวมกันเล่นกลอนสักวา
การเล่นสักวานี้สันนิษฐานว่าเป็นที่นิยมเล่นกันมาตั้งแต่สมัยกรุงศรีอยุธยา และเรื่อยมาจนถึงสมัยรัตนโกสินทร์ ซึ่งมีปรากฏหลักฐานในเอกสารโบราณต่างๆ จนกระทั่งถึงในสมัยรัชกาลที่ 5
การเล่นสักวาทางน้ำหรือทางน้ำนั้น หยุดไป เมื่อสังคมเปลี่ยนไป การคมนาคมทางน้ำนั้นมีน้อยลง ผู้คนเปลี่ยนการคมนาคมในชีวิตประจำวันมาเป็นทางบกเป็นส่วนใหญ่หรือทางอากาศ การคมนาคมหรือการละเล่นทางน้ำจึงลดน้อยหรือหยุดลงไป
การเล่นสักวาในสมัยปัจจุบัน
การเล่นสักวาในสมัยปัจจุบัน จะการเล่นในอาคารสถานที่บนบก ตามสภาพของสังคมในปัจจุบัน และการเพิ่มการแสดงประกอบการเล่นสักวาขึ้นมาอีก เรียกว่าสักวาออกตัว(แสดง) ซึ่งนอกจากจะได้อรรถรสทางด้านภาษาจากการเล่นสักวา แล้วยังได้อรรถรสจากการบรรเลงดนตรี ขับร้อง และการร่ายรำอีกด้วย
คุณพุ่มบุษบาท่าเรือจ้าง
คุณพุ่ม ผู้เป็นธิดาพระยาราชมนตรี (ภู่) และได้รับสมญาว่า “บุษบาท่าเรือจ้าง” เป็นปฏิภาณกวีผู้มีชื่อเสียงทางแต่งกลอนสดและบอก กลอนสักวาได้คล่องแคล่วมาก และมีฝีปากคารมคมคายไม่เกรงผู้ใด บางครั้งผู้ร่วมเล่นกลอนสักวาเป็นผู้มีบรรดาศักดิ์หรือฐานันดรศักดิ์สูงกว่ามากมาย
คุณพุ่มได้มีโอกาสเล่นสักวาถวายหน้าพระที่นั่งเนื่องในโอกาสต่าง ๆ หลายครั้ง และเป็นผู้ที่มีชื่อเสียงเป็นที่ยอมรับอย่างกว้างขวางด้านการเล่นกลอนสักวา ตั้งแต่ในสมัยรัชกาลที่ 3 จนถึงในสมัยรัชกาลที่ 5
เหตุอิลยูชิน อิล-76 กองทัพอากาศแอลจีเรียตก พ.ศ. 2561
เมื่อวันที่ 11 เมษายน พ.ศ. 2561 อิลยูชิน อิล-76 เครื่องบินขนส่งทางทหารของกองทัพอากาศแอลจีเรียได้ตกลงระหว่างการออกตัวจากท่าอากาศยานบลูแฟรก, บลูแฟรก, ประเทศแอลจีเรีย มีผู้เสียชีวิตทั้งหมด 257 คน ทำให้เหตุอากาศยานตกในครั้งนี้ เป็นเหตุอากาศยานตกที่มีผู้เสียชีวิตมากที่สุดในประเทศแอลจีเรีย ซึ่งในอดีตคือแอร์ แองเจิลรีย์ เที่ยวบินที่ 6289 ที่ได้เกิดข้อผิดพลาดทำให้เครื่องตก ในปี พ.ศ. 2546 เหตุการตกในครั้งนี้ เป็นการตกอิลยูชิน อิล-76 ที่มีผู้เสียชีวิตมากเป็นอันดับ 2 หลังจากการตกที่ประเทศอิหร่าน ในปี พ.ศ. 2546
เหตุการณ์
เมื่อเวลา 07:50 น. ตามเวลาท้องถิ่น (06:50 น. UTC), อิลยูชิน อิล-76 ของกองทัพอากาศแอลจีเรีย ได้ตกลงระหว่างการออกตัวจากท่าอากาศยานบลูแฟรก, บลูแฟรก เที่ยวบินมีจุดหมายที่ท่าอากาศยานทินดอฟ, ทินดอฟ และจุดหยุดพักที่ท่าอาศยานบูเชน เบน เอ สอฟฟิ, บูเชน นักบิน 10 คน และผู้เดินทาง 247 คนเสียชีวิตทั้งหมด  ในที่นี้มีผู้เดินทาง 176 คนมาจากกองกำลังประชาชนแห่งชาติ ทหารและเจ้าหน้าที่หลายคนกำลังกับไปหาสมาชิกครอบครัว
มีพยานเห็นว่า ปีกเครื่องบินเกิดไฟไหม้ก่อนที่เครื่องบินจะตก
เมื่อเกิดเหตุ ทางท้องถิ่นได้ส่งรถพยาบาลไป 14 คัน และรถดับเพลิงอีก 10 คัน มีเจ้าหน้าที่ทั้งหมด 130 คน ไปยังที่เกิดเหตุ ผลจากเหตุเครื่องบินตก ทำให้ต้องมีการปิดการจราจรชั่วคราวที่ถนนระหว่างบูแฟรกและบลีดา
หลังเหตุการณ์
หลังจากเหตุการณ์ อับดุลอะซีซ บูเตฟลีกา ประธานาธิบดีแอลจีเรีย ได้ประกาศให้ 3 วัน เป็นวันไว้อาลัยแห่งชาติ ซึ่งเขาทำเหมือนตอนอากาศยานกองทัพตก ในปี พ.ศ. 2557 บราหิม แกรี่ ประธานาธิบดีสาธารณรัฐประชาธิปไตยอาหรับซาห์ราวี ได้ประกาศให้ 7 วัน เป็นวันไว้อาลัยแห่งชาติ อัมเหม็ด เก็ด ซาราห์ เสนาธิการกองทัพแอลจีเรีย ได้มีคำสั่งให้ตั้งคณะกรรมการสืบสวนข้อเท็จจริงของเหตุเครื่องบินตกในครั้งนี้ รัสเซียได้กล่าวว่าจะช่วยสืบสวนด้วย
วัดช่างเหล็ก (กรุงเทพมหานคร)
ประวัติ
วัดช่างเหล็กเดิมชื่อ วัดปางเหล็ก สร้างขึ้นเมื่อ พ.ศ. 2323 ได้รับพระราชทานวิสุงคามสีมาเมื่อ พ.ศ. 2330 แต่สันนิษฐานว่าวัดน่าจะเก่าแก่กว่านั้น ดังเห็นได้จากพระพุทธรูปหินทรายหรือหลวงพ่อดำ และตำแหน่งของเขตพุทธาวาสของวัดที่ตั้งที่อยู่ห่างจากฝั่งคลองชักพระซึ่งเป็นแม่น้ำเจ้าพระยาสายเดิมมาก เชื่อว่าน่าจะสร้างในสมัยอยุธยา ก่อนที่จะได้รับการบูรณะในสมัยรัตนโกสินทร์ตอนต้น เช่น รูปทรงอุโบสถที่อาจเก่าถึงรัชกาลที่ 1 และเจดีย์ทรงเครื่องย่อมุมแบบสมัยรัตนโกสินทร์ตอนต้น 2 องค์ที่หน้าอุโบสถ
ชื่อของวัดนั้นมาจากอาชีพของชาวบ้านรอบ ๆ วัดที่มีอาชีพตีเหล็ก โดยเฉพาะทำเคียวเกี่ยวข้าว เพราะฝีมือการตีเคียวเป็นที่เลื่องลือ
วัดมีโรงเรียนปริยัติธรรมเปิดสอนเริ่มมาตั้งแต่ พ.ศ. 2484 นอกจากนี้ยังได้ให้ที่ดินสร้างโรงเรียนระดับประถมศึกษาขึ้นในที่วัดและจัดให้มีห้องสมุดประชาชนอีกด้วย
อาคารเสนาสนะ
อุโบสถสร้างขึ้นใหม่เมื่อ พ.ศ. 2497 มีขนาด 7 ห้อง ด้านหน้ามีประตู 3 ช่อง ด้านหลัง 2 ช่อง หน้าบันด้านหน้าเป็นรูปเทวดาทรงครุฑ ด้านหลังเป็นเทวดาทรงหนุมาน ภายในอุโบสถมีภาพจิตรกรรมฝาผนังเขียนด้วยสีน้ำมัน เป็นรูปพุทธประวัติฝีมือช่างร่วมสมัย ใบเสมาเป็นหินแกรนิตสีเทาดำ มีกนกเอวเป็นเศียรนาค ยอดเป็นมงกุฎครอบ
วิหารอยู่ข้างอุโบสถเป็นอาคารทรงไทย หน้าบันเป็นภาพพระพุทธรูปปางป่าเลไลยก์ ภายในประดิษฐาน หลวงพ่อดำ หรือ หลวงพ่อปราการ พระพุทธรูปปางมารวิชัย หน้าตัก 4 ศอก ผู้คนนิยมมาบนบานศาลกล่าวหลวงพ่อดำ โดยเฉพาะไม่ให้ติดทหาร มีการแก้บนคือไข่ต้มและลิเก วิหารยังเป็นที่ประดิษฐานรูปเหมือนของอดีตเจ้าอาวาส เช่น พระครูศีลขันธ์วิจารณ์ (ทองดี)
เจดีย์ทรงเครื่องย่อมุม 2 องค์ ศิลปะรัตนโกสินทร์ตอนต้น ตั้งอยู่ลานด้านหน้าวิหารและอุโบสถ และมีเจดีย์ทรงระฆัง 2 องค์ ขนาดใกล้เคียงกันอยู่ด้านหน้าวัดด้านริมคลองบางกอกน้อย อีกองค์หนึ่งอยู่ใกล้ปากคลองบางระมาด มณฑปพระพุทธบาทตั้งอยู่ทางทิศตะวันออกของวัด ประดิษฐานพระพุทธบาทจำลอง
มีชาเอล เอ็นดรี
มีชาเอล เอ็นดรี (Michaël N'dri, เกิดเมื่อวันที่ 1 พฤศจิกายน พ.ศ. 2527) เป็นนักฟุตบอลชาวฝรั่งเศส ปัจจุบันได้ลงเล่นให้กับสโมสรหลี่ มาน ในฮ่องกงพรีเมียร์ลีก
สโมสรอาชีพ
เอ็นดรี ลงเล่นในชุดเยาวชนให้กับซาลง เดอ โพรวองซ์ และ วัล ดูรองเซ ฟา ต่อมาในปี ค.ศ. 2004 เขาได้เริ่มต้นการเป็นนักฟุตบอลอาชีพด้วยการลงเล่นให้กับสโมสรฟุตบอลเซต ในลีกเดอ โดยเขาเล่นให้กับเซตเป็นเวลา 2 ปีครึ่ง หลังจากนั้นในเดือนมกราคม ค.ศ. 2006 เขาได้ย้ายเข้าร่วมทีมสปอร์ติง ตูลอง วาร์ ในเบลเจียนเฟิสต์ดิวิชัน เอ หลังจากที่ทำ 7 ประตูใน 28 นัด ในฤดูกาล 2006–07 ให้กับตูลอง วาร์ ในปีถัดมา เขาได้ทำการเซ็นสัญญากับรอยัล ชาร์เลอรอย ในวันที่ 27 มิถุนายน หลังจาก 1 ฤดูกาลผ่านไป ในวันที่ 8 สิงหาคม ค.ศ. 2008 เขาได้เซ็นสัญญากับอัลอิตติฮัด ทีมในประเทศสหรัฐอาหรับเอมิเรตส์ ก่อนจะย้ายไปลงเล่นให้กับหลากหลายสโมสรในประเทศนี้ทั้งกับ ดูไบ, อัล-ไซลียา และ อัล-ชาบ ตามลำดับ
เอสซีจี เมืองทอง ยูไนเต็ด
ในวันที่ 8 มีนาคม ค.ศ. 2016 เอ็นดรี ได้ย้ายเข้าร่วมทีมเอสซีจี เมืองทอง ยูไนเต็ด ในไทยลีก โดยเขาได้ลงเล่นนัดแรกกับทีมในเกมลีกกับ ราชบุรี มิตรผล จากการเปลี่ยนตัวลงมาแทนที่ เคลย์ตง ซิลวา ในนาทีที่ 88 โดยทีมของเขาเอาชนะไปด้วยคะแนน 3–0
ในวันที่ 15 พฤษภาคม ปีเดียวกัน เอ็นดรี ทำประตูแรกให้กับทีมได้สำเร็จ โดยเกิดขึ้นในเกมลีกกับพัทยา ยูไนเต็ด ที่สนามกีฬาหนองปรือ ในนาทีที่ 88 เป็นประตูที่ทำให้ทีมแซงชนะไปด้วยคะแนน 1–2
โดยตลอดฤดูกาลเขาได้ลงเล่นรวม 26 นัดในลีก ช่วยให้ทีมคว้าแชมป์ไทยลีก ด้วยคะแนน 80 คะแนน จากการแข่งขันทั้งสิ้น 31 นัด หลังจากถูกตัดจบหลังจากการสวรรคตของพระบาทสมเด็จพระมหาภูมิพลอดุลยเดชมหาราช บรมนาถบพิตร และอีก 1 นัดในไทยเอฟเอคัพ ในรอบ 16 ทีม กับบุรีรัมย์ ยูไนเต็ด ซึ่งทีมของเขาได้ตกรอบในรอบ 32 ทีมสุดท้าย
โปลิศ เทโร
ในวันที่ 5 มกราคม ค.ศ. 2017 เอ็นดรี ได้ย้ายเข้าร่วมทีมโปลิศ เทโร ด้วยสัญญาสองปี โดยเขาได้ลงเล่นในไทยลีก นัดแรกในเกมกับพัทยา ยูไนเต็ด ที่โปลิศ เทโร สเตเดียม โดยเขาได้ลงเล่นครบ 90 นาที และยังทำประตูจากลูกโทษได้ในนาทีที่ 76 ช่วยให้ทีมเอาชนะไปด้วยคะแนน 2–0
ในวันที่ 18 มิถุนายน ปีเดียวกัน เขาได้ทำ 2 ประตูในลีกเกมเหย้ากับ นครราชสีมา มาสด้า ช่วยให้ทีมเอาชนะไปด้วยคะแนน 3–1 ในอีก 3 วันถัดมา เขาได้ทำอีก 2 ประตูในเกมช้างเอฟเอคัพ กับราชประชา ช่วยให้ทีมเอาชนะไปด้วยคะแนน 3–4
สโมสรฟุตบอลศรีสะเกษ
สโมสรฟุตบอลศรีสะเกษ เป็นอดีตสโมสรฟุตบอลอาชีพในประเทศไทย ซึ่งเป็นทีมเดิมจากจังหวัดศรีสะเกษแล้วเปลี่ยนชื่อพร้อมกับย้ายสนามเหย้าไปอยู่จังหวัดอุบลราชธานี ในชื่อ "อีสาน ยูไนเต็ด"และในปี 2556 ได้ย้ายกลับคืนสู่จังหวัดศรีสะเกษ
ยุคโปรลีก (ศรีสะเกษ สตีลร็อก)
สโมสรฟุตบอลศรีสะเกษ ก่อตั้ง เมื่อปี พ.ศ. 2542 เพื่อทำการแข่งขันรายการ ไทยแลนด์โปรวินเชียล ลีก ซึ่งก่อตั้งโดยการกีฬาแห่งประเทศไทย ร่วมมือกันสมาคมฟุตบอลแห่งประเทศไทย โดยจัดเป็นโครงการนำร่อง 5 ปี โดยครั้งนั้นมี บุญชง วีสมหมาย เป็นประธานสโมสร และแค่ปีแรกที่ก่อตั้ง ก็ได้รางวัลชนะเลิศการแข่งขันไทยแลนด์โปรวินเชียล ลีกทันที
หลังจากนั้น สโมสรฟุตบอลศรีสะเกษ ก็เข้าร่วมแข่งขันไทยแลนด์โปรวินเชียล ลีกทุกครั้ง ในชื่อ "ศรีสะเกษ สตีลร็อก" แต่ก็ไม่สามารถชนะเลิศได้เพิ่มเติม โดยทำได้ดีทีสุด คือ ปี 2546 จบฤดูกาลที่ลำดับที่ 5
เข้าสู่ระบบลีก
ปี 2550 สโมสรฟุตบอลศรีสะเกษ ได้เปลี่ยนชื่อของสโมสรมาเป็น "ศรีสะเกษ เมืองไทย เอฟซี" ในการแข่งขัน ในปีนี้ได้มีการรวมลีกทั้งสอง คือ ไทยแลนด์ลีกและ ไทยแลนด์โปรวินเชียลลีก ภายใต้การดูแลของสมาคมฟุตบอลแห่งประเทศไทย โดยสโมสรศรีสะเกษ ถูกจัดอยู่ในไทยลีกดิวิชัน 1 กลุ่ม B ร่วมกับอีก 12 ทีม เมื่อจบฤดูการได้อันดับ 10 ทำให้ต้องตกชั้นไปเล่นใน ไทยลีกดิวิชัน 2
ปี 2551 ในการเล่นไทยลีกดิวิชัน 2 สโมสรศรีสะเกษจบการแข่งขันได้อันดับ 4 จึงสามารถพาตัวเองกลับมาเล่นในไทยลีกดิวิชัน 1
ปี 2552 ในการเล่นไทยลีกดิวิชัน 1 เป็นปีที่การแข่งขันลีกอาชีพในประเทศไทยกำลังได้รับความนิยมอย่างสูง รวมทั้งใน จังหวัดศรีสะเกษ ด้วยจึงได้รับการสนับสนุนจากกองเชียร์และมีการจัดการที่เป็นรูปแบบ มีการเก็บค่าเข้าชม และขายของที่ระลึก รวมทั้งการถ่ายทอดสดการแข่งขันผ่านอินเทอร์เน็ต ในปีนี้สโมสรศรีสะเกษ สามารถจบการแข่งขันได้อันดับที่ 3 ทำให้ได้เลื่อนชั้นขึ้นไปเล่น ไทยพรีเมียร์ลีก สโมสรศรีสะเกษ มีกองเชียร์กลุ่มหนึ่งพยายามมีส่วนช่วยเหลือในการสนับสนุนทีมและได้จัดตั้งเว็บไซต์ขึ้น รวมทั้งตามเชียร์ ทีมทั้งในนัดเหย้าและเยือน ในช่วงที่ สโมสรศรีสะเกษได้ทำการแข่งขันอยู่ในระดับ ไทยลีกดิวิชัน 1 ใน 2551 มีกองเชียร์ให้การสนับสนุนทีมเพิ่มขึ้นอย่างต่อเนื่องและได้เกิดกลุ่มกองเชียร์ที่ออกจากถิ่นฐานบ้านเกิดไปทำงานหรือไปศึกษาเล่าเรียนยังกรุงเทพฯ และจังหวัดต่างๆ โดยใช้ชื่อเรียกกลุ่มตัวเองว่า "กูปรีพลัดถิ่น" ตามเชียร์และให้กำลังใจทีม ในระหว่างที่ออกไปทำการแข่งขันนอกบ้านโดยตลอดและคาดว่าอีกไม่นานจะมีกองเชียร์หลายหมื่นคนมาเป็นแฟนคลับของสโมสร ยิ่งการที่สโมสรได้เล่นใน ไทยพรีเมียร์ลีก ในปี พ.ศ. 2553 ด้วย
ปี 2553 เป็นปีแรกที่สโมสรฟุตบอลศรีสะเกษ ได้เล่นในไทยพรีเมียร์ลีก ผลงานของสโมสรไม่เป็นที่น่าพอใจ จบฤดูการรั้งอันดับ 14 ต้องตกชั้นไปเล่น ไทยลีกดิวิชัน 1 แต่ในปีนั้น สมาคมฟุตบอลแห่งประเทศไทย และ บริษัท ไทยพรีเมียร์ลีก ต้องการเพิ่มทีมในลีกเป็น 18 สโมสร เพื่อให้ลีกมีความแข็งแกร่งและผลักดันให้เป็นลีกชั้นนำของเอเชีย ซึ่งผลการคัดเลือกปรากฏว่าสโมสรฟุตบอลศรีสะเกษ ผ่านการเล่นเพลย์ออฟ ทำให้ยังคงทำการแข่งขันในไทยพรีเมียร์ลีก ฤดูกาล 2554
ปี 2555 สโมสรฟุตบอลศรีสะเกษได้เปลี่ยนชื่อเป็น อีสาน ยูไนเต็ด และได้ย้ายสนามไปที่จังหวัดอุบลราชธานี
ปี 2556 สโมสรได้ทำการเปลี่ยนชื่อกลับมาใช้ชื่อ ศรีสะเกษ เอฟซี พร้อมทั้งย้ายสนามเหย้ากลับมาที่จังหวัดศรีสะเกษ แต่ในขณะนั้นมีปัญหาสิทธิในการทำทีม สโมสรจึงถูกพักการแข่งขันในฤดูการนี้
ปี 2557 สโมสรซึ่งถูกพักการแข่งขันจากฤดูกาลก่อนหน้า จะได้ลงเล่นในฤดูกาลนี้ต่อ โดยที่จะไม่ตกชั้น สโมสรได้ทำการลงเล่นใน ไทยพรีเมียร์ลีก เป็นเวลาติดต่อกันจนถึง ไทยลีก ฤดูกาล 2560 ผลงานของสโมสรไม่ไปอย่างที่หวังจึงทำให้ต้องตกชั้นสู่ ไทยลีก 2
ปี 2558 สโมสรสร้างประวัติศาสตร์แห่งวงการฟุตบอลไทยและให้กับสโมสรเอง โดยเป็นทีมเล็กจากฟุตบอลโตโยต้าไทยพรีเมียร์ลีก สร้างความฮือฮาหลังจากที่สามารถผ่านทะลุเข้าสู่รอบชิงชนะเลิศรายการ โตโยต้า ลีก คัพ 2558 โดยเข้าไปชิงชนะเลิศกับ บุรีรัมย์ ยูไนเต็ด ณ สนามศุภชลาศัย เมื่อวันที่ 21 พฤศจิกายน 2558 แต่น่าเสียดายพลาดท่าแพ้ 0-1 เป็นการทำประตูของ โก ซุล กิ นักเตะเกาหลีใต้ ของบุรีรัมย์ ยูไนเต็ด ส่งผลทำให้คว้าแค่รองแชมป์
ตกชั้น
ในไทยลีก ฤดูกาล 2560 ศรีสะเกษจบอันดับที่ 17 ของตาราง ทำให้ต้องตกชั้นไปเล่นในไทยลีก 2 ฤดูกาล 2561 ต่อมาในไทยลีก 2 ฤดูกาล 2563–64 ศรีสะเกษจบอันดับที่ 16 ทำให้ต้องตกชั้นไปเล่นในไทยลีก 3 ฤดูกาล 2564–65
คืนสิทธิ์
เมื่อวันที่ 27 กรกฎาคม 2565 ศาลปกครองอุบลราชธานี ศาลปกครองสูงสุด ได้นัดฟังคำพิพากษาให้สมาคมฟุตบอลแห่งประเทศไทยในพระบรมราชูปถัมป์ คืนสิทธิ์ทีมฟุตบอลศรีสะเกษ ให้ทีมอีสาน ยูไนเต็ด และชดใช้ค่าเสียหายให้ อีสาน ยูไนเต็ด
เอมิกา บูเฮอร์
เอมิกา เกรซ บูเฮอร์ (ชื่อเล่น เอมี่) เกิดเมื่อวันที่ 1 ตุลาคม พ.ศ. 2529 เป็นนักแสดงลูกครึ่งไทย-อเมริกัน เป็นบุตรคนสุดท้องจากจำนวนพี่น้องสามคน พี่สาวคนรองของเธอคือ เจมี่ บูเฮอร์ ซึ่งเป็นนักแสดงเช่นเดียวกัน
ปัจจุบันแต่งงานมีครอบครัวแล้ว และอำลาวงการบันเทิงแล้ว
การประชาสัมพันธ์
การประชาสัมพันธ์ (public relations หรือ PR) คือการทำงานในการจัดการการสื่อสารระหว่างองค์กรและสาธารณะ การประชาสัมพันธ์นั้นช่วยทำให้องค์กรหรือบุคคล ได้แสดงสู่ผู้ชม ผู้อ่าน โดยใช้เรื่องที่เป็นที่สนใจของสาธารณะและใช้เป็นการรายงานข่าวโดยไม่เสียค่าใช้จ่ายโดยตรง กิจกรรมโดยทั่วไปเช่น การพูดในงานชุมนุม การทำงานร่วมกับแหล่งข่าว
โยโยงิ
โยโยงิ (代々木 (Yoyogi)) เป็นย่านธุรกิจหนึ่งทางตอนเหนือของเขตชิบูยะ กรุงโตเกียว ประเทศญี่ปุ่น เป็นที่ตั้งสำนักงานใหญ่ของบริษัทสำคัญในญี่ปุ่น เช่น บริษัทรถไฟญี่ปุ่นตะวันออก, สแควร์เอนิกซ์
นอกจากนี้ยังเป็นที่ตั้งของสวนโยโยงิ สวนสาธารณที่ใหญ่ที่สุดแห่งหนึ่งในโตเกียว รวมถึงสนามกีฬาในร่มแห่งชาติโยโยงิ
ประเทศโปรตุเกสในโอลิมปิกฤดูหนาว 2022
ประเทศโปรตุเกส จะเข้าร่วมแข่งขันกีฬาโอลิมปิกฤดูหนาว ครั้งที่ 24 ค.ศ. 2022 (พ.ศ. 2565) ที่กรุงปักกิ่ง สาธารณรัฐประชาชนจีน ระหว่างวันที่ 4-20 กุมภาพันธ์ พ.ศ. 2565 คณะกรรมการโอลิมปิกแห่งชาติโปรตุเกสเป็นตัวแทนประเทศโปรตุเกสในการส่งนักกีฬาเข้าร่วมแข่งขันทั้งหมดจำนวน 3 คน ใน 3 ชนิดกีฬา
สกีข้ามทุ่ง
ผลการแข่งขันดังนี้ :
ตำบลศรีละกอ
ศรีละกอ เป็นตำบลหนึ่งในอำเภอจักราช จังหวัดนครราชสีมา พื้นที่ทั้งหมดอยู่ในความรับผิดชอบของ องค์การบริหารส่วนตำบลศรีละกอ
การปกครอง
ตำบลศรีละกอ แบ่งการปกครองออกเป็น 17 หมู่บ้าน คือ
กีฬาฟุตบอลหญิงในโอลิมปิกฤดูร้อน 2004 – รอบคัดเลือก
การแข่งขันกีฬาฟุตบอลหญิงในโอลิมปิกฤดูร้อน 2004 รอบคัดเลือก เป็นการแข่งขันฟุตบอลเพื่อคัดเลือกนักกีฬาเข้าแข่งขันกีฬาโอลิมปิกฤดูร้อน 2004 ณ กรุงเอเธนส์ ประเทศกรีซ โดยมีโค้วต้าทั้งหมด 10 ทีม แต่ละประเทศสามารถส่งนักกีฬาเข้าแข่งขันได้สูงสุด 1 ทีม การคัดเลือกสิ้นสุดเมื่อวันที่ 6 มีนาคม ค.ศ. 2004
กลาดิส วิลเลิมส์
กลาดิส วิลเลิมส์ (Gladys Willems) เกิดวันที่ 4 มกราคม ค.ศ. 1977 ที่สโคเติน ประเทศเบลเยียม เป็นนักยิงธนูทดกำลังชาวเบลเยียม เธอได้เข้าร่วมการแข่งขันของสหพันธ์กีฬายิงธนูสากล, เวิลด์คัพรายการสำคัญ โดยการรับเหรียญรางวัลบนเวที และการแข่งขันยิงธนูชิงแชมป์โลก ซึ่งได้รับรางวัลเหรียญทองจากการแข่งขันในร่ม เธอสร้างสถิติโลกที่ 149 สำหรับรอบ 15 ลูกธนูในปี ค.ศ. 2011 ซึ่งเป็นสถิติที่ยืนหยัดกระทั่งถูกทำลายโดยผลงานสมบูรณ์แบบครั้งแรกของซารา โลเปซ ที่สถิติ 150 ในปี ค.ศ. 2013 และสถิติโลกของสหพันธ์กีฬายิงธนูสากลที่ 1411 แต้มในปี ค.ศ. 2007 ที่โลซาน อันดับโลกสูงสุดที่เธอทำได้คือที่ 4 ในปี ค.ศ. 2007
สปริกกัน
เป็นซีรีส์มังงะญี่ปุ่น แต่งเรื่องโดยฮิโรชิ ทากาชิเงะ และวาดภาพโดยเรียวจิ มินางาวะ ตีพิมพ์ในนิตยสารโชเน็งซันเดย์รายสัปดาห์และโชเน็งซันเดย์โซคัง นิตยสารมังงะแนวโชเน็งของสำนักพิมพ์โชงากูกัง ตั้งแต่ปี พ.ศ. 2532 ถึง พ.ศ. 2539 รวบรวมตีพิมพ์เป็นหนังสือมังงะรวมเล่ม (ทังโกบง) ทั้งหมด 11 เล่ม มังงะมีลิขสิทธิ์ในประเทศไทยโดยสำนักพิมพ์สยามอินเตอร์คอมิกส์
สปริกกันเป็นเรื่องราวในช่วงท้ายของสงครามเย็น เมื่อมีการค้นพบสิ่งประดิษฐ์ลึกลับที่เรียกว่า out-of-place artifacts (OOPArt) ในส่วนต่าง ๆ ของโลก ซึ่งนำไปสู่สงครามลับระหว่างกองกำลังต่าง ๆ ที่ต่อต้านองค์กรอาร์คัม ซึ่งเป็นองค์กรที่วางตัวเองเป็นผู้พิทักษ์ของ OOPArts เพื่อป้องกันไม่ให้ถูกใช้เป็นอาวุธ
มังงะได้รับการดัดแปลงเป็นภาพยนตร์อนิเมะโดย Studio 4°C ในปี พ.ศ. 2541 คัตสึฮิโระ โอโตเมะร่วมในทีมผู้สร้าง ซีรีส์อนิเมะออริจินอลเน็ตแอนิเมชัน (โอเอ็นเอ) สร้างโดยสตูดิโอเดวิดโปรดักชัน ปล่อยฉายในเดือนมิถุนายน พ.ศ. 2565 ทางเน็ตฟลิกซ์
วิถีการผลิต
วิถีการผลิต (อังกฤษ: Mode of production, เยอรมัน: Produktionsweise แปลตรงตัวว่า “หนทางของการผลิต”) ในงานเขียนของคาร์ล มากซ์ และทฤษฎีลัทธิมากซ์เกี่ยวกับวิภาษวิธีประวัติศาสตร์นั้น คือการผสานกันของลักษณะเฉพาะต่อไปนี้
มากซ์มีทัศนะเรื่องสมรรถภาพในการผลิตที่มีต่อความสัมพันธ์ทางสังคม ว่าเป็นลักษณะพื้นฐานของการผลิตซ้ำในสังคม ซึ่งในการผลิตแบบทุนนิยม รูปแบบความสัมพันธ์เช่นนี้โดยเนื้อแท้นั้นขัดแย้งกับการพัฒนาศักยภาพทางการผลิตของมนุษย์
แนวคิดนี้เดิมเป็นของอดัม สมิธ เรื่องวิถีการยังชีพ ซึ่งวิเคราะห์ความก้าวหน้าของสังคมแต่ละประเภท ว่าขึ้นอยู่กับแนวทางที่สมาชิกในสังคมจัดหาสิ่งต่าง ๆ สำหรับความจำเป็นพื้นฐานของมนุษย์
ความสำคัญของแนวคิด
พื้นเดิมของแนวคิดเรื่องวิถีการผลิตนั้น มาจากทฤษฎีพัฒนาการของมนุษย์ 4 ขั้น จากยุคเรืองปัญญาของสก็อตแลนด์ ที่กล่าวถึง สังคมล่าสัตว์/สังคมเลี้ยงปศุสัตว์/สังคมเกษตรกรรม/สังคมพาณิชย์ โดยแต่ละรูปแบบมีลักษณะเฉพาะตัวทางสังคมและวัฒนธรรม ซึ่งมากซ์ใช้เชื่อมโยงกับแนวคิดวิถีการผลิต โดยระบุว่า “วิถีการผลิตทางวัตถุ เป็นสิ่งที่ชี้นำลักษณะทั่วไปซึ่งกระบวนการของชีวิตทางสังคม การเมือง และจิตวิญญาณ”
มากซ์มีความเห็นว่า แนวทางที่มนุษย์เกี่ยวพันกับโลกกายภาพ ตลอดจนแนวทางที่มนุษย์มีความเกี่ยวพันระหว่างกันในสังคมนั้น มีความเชื่อมโยงที่มีความเฉพาะเจาะจงและหลีกเลี่ยงไม่ได้ โดยระบุว่า “มนุษย์ [ผู้ที่] ผลิตผ้า ลินิน ผ้าไหม ฯลฯ ยังได้ผลิต ‘ความสัมพันธ์ทางสังคม’ ท่ามกลางกิจกรรมที่กำลังเตรียมผ้าและลินินไปพร้อม ๆ กัน มนุษย์จำเป็นต้องบริโภคเพื่อความอยู่รอด แต่การจะบริโภคได้นั้นจำต้องมีการผลิต และการผลิตนั้นเองทำให้มนุษย์จำเป็นต้องเข้าสู่ความสัมพันธ์ในรูปแบบต่าง ๆ ที่อยู่นอกเหนือเจตน์จำนงค์ของตนเอง
ในทัศนะของมากซ์ การไขความลับเรื่องเหตุของระเบียบสังคมที่ดำรงอยู่ และต้นเหตุของการเปลี่ยนแปลงทางสังคมนั้น จำต้องเข้าไปวิเคราะห์วิถีการผลิตนั้น ๆ ของสังคมดังกล่าว มากซ์ยังแย้งเพิ่มเติมว่า วิถีการผลิตเป็นที่สิ่งที่กำหนดธรรมชาติของวิถีการกระจายตัว วิถีการหมุนเวียน และวิถีการบริโภค ทั้งหมดนี้จะกลายเป็นสิ่งที่กำหนดบริบททางเศรษฐกิจ และเพื่อทำความเข้าใจวิถีการกระจายตัวของความมั่งคั่งนั้น จำต้องเข้าใจถึงเงื่อนไขภายใต้บริบทการผลิตด้วยเช่นกัน
วิถีการผลิตนั้นมีความพิเศษเชิงประวัติศาสตร์ในทัศนะของมากซ์ เพราะเป็นสิ่งที่กำหนดองค์ประกอบทางอินทรีย์ของภาพรวม (หรือภาพรวมของการผลิตซ้ำด้วยตนเอง) ซึ่งเอื้อให้สามารถกลับมาสร้างเงื่อนไขใหม่เพื่อยืดวัฏจักรของตัวเองให้มีเสถียรภาพ ตลอดจนมีอายุยาวนานได้นับร้อยหรือพันปี และด้วยการลงมือผลิตแรงงานส่วนเกินภายใต้ระบบความสัมพันธ์ทางทรัพยสินนี้เอง ชนชั้นแรงงานกลายเป็นผู้ผลิตซ้ำรากฐานของระเบียบสังคมเดิมตลอดเวลา นอกจากนี้ วิถีการผลิตเป็นสิ่งที่กำหนดวิถีการกระจายตัว วิถีการหมุนเวียน และวิถีการบริโภค ซึ่งต่างก็อยู่ภายใต้การกำกับดูแลของรัฐ จดหมายของมากซ์ที่เขียนถึงอานเนนคอฟระบุว่า “เมื่อพินิจถึงลำดับขั้นใด ๆ ของพัฒนาการทางการผลิต การพาณิชย์ หรือการบริโภคนั้น เราจะพบว่ามีความสอดคล้องกับระเบียบสังคมที่เป็นอยู่ ซึ่งเป็นระเบียบแบบเครือวงศ์วานและมีลำดับขั้นทางชนชั้น หรืออาจเรียกว่า ความสอดคล้องกันของประชาสังคม”
อย่างไรก็ดี วิถีการผลิตใด ๆ ก็ตาม จะยังคงมีเศษเสี้ยวของวิถีการผลิตก่อนหน้านั้นอยู่ พร้อม ๆ กับหน่ออ่อนของวิถีการผลิตถัดไป การปรากฏขึ้นของพลังการผลิตชนิดใหม่ จะเป็นเหตุให้เกิดความขัดแย้งกับวิถีการผลิตปัจจุบัน และเมื่อความขัดแย้งอุบัติขึ้น วิถีการผลิตจะวิวัฒน์ภายในโครงสร้างเดิม และเป็นเหตุให้ล่มสลายโดยสมบูรณ์
กระบวนการเปลี่ยนแปลงทางเศรษฐกิจและสังคม
วิวัฒนาการของระบบเศรษฐกิจและสังคมขึ้นอยู่กับความก้าวหน้าทางเทคโนโลยี โดยเฉพาะอย่างยิ่ง เมื่อเทคโนโลยีมีความก้าวหน้าขึ้น ความสัมพันธ์ทางสังคมที่ดำรงอยู่ในปัจจุบันจะมีประสิทธิภาพไม่เพียงพอที่จะใช้ประโยชน์จากเทคโนโลยีได้อย่างเต็มที่ และก่อให้เกิดความไร้ประสิทธิภาพภายใน ภายใต้ระบบเศรษฐกิจและสังคมในภาพใหญ่ ความไร้ประสิทธิภาพที่เด่นชัดที่สุดจะมาในรูปของความขัดแย้งทางชนชั้น สังคมแบบเก่าที่ตกยุคจะเหนี่ยวรั้งความก้าวหน้าทางสังคมมิให้เดินหน้าต่อไป ในขณะเดียวกันก็จะยิ่งทวีความขัดแย้งระหว่างเทคโนโลยีและโครงสร้างสังคม (กอรปด้วยความสัมพันธ์ทางสังคม หรือระเบียบการผลิตที่ได้รับการยอมรับแบบเดิม) และจะมีพัฒนาการไปจนถึงจุดที่ระบบไม่สามารถรองรับความขัดแย้งนี้ได้อีกต่อไป จนกระทั่งถูกโค่นล้มโดยการปฏิวัติสังคมจากภายใน ซึ่งจะเปิดทางให้ความสัมพันธ์ทางสังคมรูปแบบใหม่ปรากฏขึ้น และมีความเข้ากันได้ดีกับระดับเทคโนโลยีในปัจจุบัน (กำลังการผลิต)
พลังขับเคลื่อนสำคัญที่อยู่เบื้องหลังการเปลี่ยนแปลงทางโครงสร้างทางเศรษฐกิจและสังคมในอารยธรรมใด ๆ นั้น ล้วนมีพื้นฐานจากประเด็นทางวัตถุ โดยเฉพาะในแง่ระดับทางเทคโนโลยี องค์ความรู้ปัจจุบันของมนุษย์ และระเบียบสังคมที่เป็นไป ปัจจัยทั้งหมดนี้เป็นสิ่งที่ทำให้มากซ์บรรญัติแนวคิดใหม่ เรียกว่า มโนทัศน์ทางวัตถุของประวัติศาสตร์ (ดูเพิ่มเติมในบทความ วัตถุนิยม) ซึ่งแตกต่างจากแนวทางการวิเคราะห์แบบจิตนิยม (ซึ่งมากซ์เคยเขียนวิพากษ์พรูดอน) ซึ่งกล่าวว่าพลังขับเคลื่อนสำคัญที่ก่อให้เกิดการเปลี่ยนแปลงทางเศรษฐกิจและสังคม คือมโนคติของปัจเจกผู้ตื่นรู้ทางปัญญา
วิถีการผลิตแบบชนเผ่า และแบบยุคหินใหม่
มากซ์และเอ็งเงิลส์มักเรียกวิถีการผลิต “แรกสุด” ว่าคอมมิวนิสต์ยุคบุพกาล ในทัศนะของลัทธิมากซ์สายคลาสสิคนั้น วิถีการผลิตแรกสุดมี 2 ประเภทคือ วิถีการผลิตแบบชนเผ่าหรืออนารยชน และแบบกลุ่มเครือญาติแห่งยุคหินใหม่ วิถีของชนเผ่าผู้เป็นนักล่าสัตว์เก็บของป่านั้น ดำรงอยู่ในฐานะหนทางความอยู่รอดเดียวของมนุษย์ยาวนานกว่าครึ่งค่อนทางในประวัติศาสตร์ ความก้าวหน้าทางเทคโนโลยีในยุคหินใหม่เป็นไปอย่างเชื่องช้า ลำดับช่วงชั้นทางสังคมมีอยู่อย่างจำกัด (สอดคล้องกับความจำกัดในทรัพย์สินส่วนบุคคล ส่วนพื้นที่ล่าสัตว์เป็นของส่วนรวม) ในขณะที่ความเชื่อปรัมปรา พิธีกรรม และเวทย์มนต์คาถา ถูกมองว่าเป็นกระแสหลักของรูปแบบทางวัฒนธรรม
เมื่อมนุษย์ได้เรียนรู้การทำกสิกรรมในช่วงต้นของการปฏิวัติยุคหินใหม่ ซึ่งพ่วงด้วยความก้าวหน้าทางเทคโนโลยีด้านการทำเครื่องปั้นดินเผา หมักสุรา อบอาหาร และรู้จักทอผ้า นั้น ช่วงชั้นทางสังคมเริ่มทวีความชัดเจนขึ้น และในที่สุดกลายเป็นต้นกำเนิดของชนชั้น ซึ่งมีกรรมสิทธิ์ในทรัพย์สินส่วนบุคคล และปกครองกันด้วยลำดับชั้นทางกลุ่มเครือญาติ
ลัทธินับถือภูตผีถูกแทนที่ด้วยการบูชาเทพเจ้าแห่งความอุดมสมบูรณ์ และในเวลาเดียวกันมีการเปลี่ยนแปลงจากสังคมที่ถือเพศหญิงเป็นใหญ่ เป็นถือเพศชายเป็นใหญ่
วิถีการผลิตแบบเอเชีย
วิถีการผลิตแบบเอเชีย เป็นหนึ่งในทฤษฎีของมากซ์ที่เป็นที่ถกเถียงกันอย่างกว้างขวาง เดิมใช้เพื่ออธิบายสังคมยุคก่อนสังคมทาส หรือยุคก่อนศักดินา โดยอิงจากสิ่งก่อสร้างที่ทำด้วยดินที่ขุดค้นพบในอินเดีย ลุ่มแม่น้ำยูเฟรตีส และลุ่มแม่น้ำไนล์ (ตั้งชื่อตามแหล่งที่ขุดค้นพบหลักฐานทางโบราณคดีเหล่านี้ ว่ามาจาก “เอเชีย” ใหญ่) กล่าวกันว่าวิถีการผลิตแบบเอเชียเป็นสังคมที่มีชนชั้นรูปแบบแรก ที่ซึ่งมีคนกลุ่มน้อยแย่งชิงผลิตผลส่วนเกินด้วยความรุนแรง โดยเล็งเป้าไปที่กลุ่มชนเร่ร่อนหรือหมู่บ้านที่ลงหลักปักฐานแล้ว ที่อาศัยภายในเขตของตน วิถีการผลิตเช่นนี้ปรากฏขึ้นได้ด้วยแรงหนุนจากความก้าวหน้าของเทคโนโลยีประมวลผลข้อมูล เช่น มีการประดิษฐ์ตัวอักษร การจัดกลุ่มและเก็บรักษาข้อมูล ตลอดจนองค์ความรู้อื่น ๆ เช่นคณิตศาสตร์ การทำปฏิทิน ชลประทาน และมาตรฐานของมาตรวัดสำหรับการชั่งตวง
แรงงานส่วนเกินได้มาจากการเกณฑ์แรงงานช่วงนอกฤดูกาลเพาะปลูกของปี (เพื่อใช้สร้างสิ่งก่อสร้างขนาดใหญ่เช่นพีระมิด ซิกกุรัต และสถานที่อาบน้ำรวมของอินเดีย) นอกจากนี้ยังสามารถรีดแรงงานส่วนเกินโดยตรงได้อีกในรูปแบบผลผลิตจากชุมชน ลักษณะเด่นอีกประการของวิถีการผลิตแบบนี้ คือการเข้ามาครอบครองพื้นที่ทำกินโดยตรงของศาสนาเทวนิยมในชุมชน (ไม่ว่าจะเป็นชุมชนที่เป็นหมู่บ้านขนาดเล็ก หรือกลุ่มชนเร่ร่อน) เช่น ¾ ของที่ดินจะจัดสรรให้กับบรรดาครัวเรือน ในขณะที่ที่ดินอีก ¼ ที่เหลือจัดสรรไว้ให้ลงแรงเพาะปลูกเพื่อบำรุงคณะนักบวช ชนชั้นนำในวิถีการผลิตเช่นนี้มักเป็นกึ่งชนชั้นสูง-กึ่งนักบวช ผู้ซึ่งกล่าวอ้างว่าตนเป็นอวตารของเทพเจ้า พลังการผลิตที่เกี่ยวพันกับวิถีการผลิตแบบเอเชียนั้น มีตั้งแต่เทคนิคการเกษตรแบบพื้นฐาน สิ่งก่อสร้างขนาดใหญ่ ชลประทาน และการเก็บถนอมสินค้าไว้เพื่อประโยชน์ของสังคม (ยุ้งฉาง) อย่างไรก็ตาม เนื่องจากไม่มีการนำผลิตผลส่วนเกินมาใช้ประโยชน์อย่างมีประสิทธิภาพ จึงทำให้อารยธรรมแรกเริ่มทั้งหลายในแถบเอเชียถึงคราวเสื่อมลง
วิถีการผลิตแบบโบราณ
บ่อยครั้งมักใช้อีกชื่อว่า “สังคมทาส” วิถีการผลิตแบบนี้เป็นอีกหนึ่งเส้นทางที่วิวัฒน์มาจากสังคมที่พึ่งพาตนเองในยุคหินใหม่ และกลายรูปแบบมาเป็นเมืองแบบโปลิสหรือนครรัฐ มีความก้าวหน้าทางเทคโนโลยี เช่นการใช้เครื่องมือที่ทำจากเหล็ก การใช้เหรียญกษาปณ์ และการประดิษฐ์ตัวอักษร มีการแบ่งงานทางแรงงาน ระหว่างงานอุตสาหกรรม การค้า และการเกษตร ทำให้ชุมชนเติบโตขึ้นไปสู่ระดับของความเป็นเมืองได้ในที่สุด เมื่อเวลาผ่านไปก็เรียกร้องการรวมกลุ่มทางสังคมในรูปแบบใหม่ อันส่งผลให้ตัวแทนจากกลุ่มสังคมเมืองได้เข้าปกครองกลุ่มสังคมชนเผ่า ไม่ว่าจะอย่างเป็นทางการหรือไม่ก็ตาม มีการบัญญัติใช้กฎหมายที่เป็นรูปธรรมแทนที่กฏแบบตาต่อตาฟันต่อฟันแบบเดิม กรณีละครโศกนาฏกรรมของกรีก เป็นตัวอย่างที่ชัดเจนของรูปแบบวัฒนธรรมใหม่เช่นนี้ ตามที่โรเบิร์ต เฟเกิลส์ระบุว่า “[ละคร]โอเรสเชียนับเป็นพิธีกรรมของช่วงเปลี่ยนผ่านจากความป่าเถื่อนเป็นอารยะ...จากการล้างแค้นด้วยเลือดมาเป็นความยุติธรรมทางสังคม”
สังคมกรีกและสังคมโรมันถือเป็นตัวอย่างที่เป็นแบบฉบับของสังคมยุคโบราณ พลังการผลิตของวิถีการผลิตนี้รวมถึงเทคนิคการเกษตรชั้นสูง (เกษตรแบบ 2 แปลง) มีการใช้สัตว์เป็นเครื่องทุ่นแรงในการเกษตรอย่างกว้างขวาง มีการทำอุตสาหกรรม (เหมืองแร่และเครื่องปั้นดินเผา) ตลอดจนมีโครงข่ายการค้าที่เจริญก้าวหน้า ความแตกต่างของวิถีการผลิตแบบโบราณและวิถีการผลิตแบบเอเชีย อยู่ที่รูปแบบของทรัพย์สิน เช่นการถือครองมนุษย์ในฐานะทรัพย์สิน (ทาส) ดังที่เพลโตบรรยายถึงนครรัฐในฝัน แมกนีเซีย และวาดภาพความสะดวกสบายของพลเมืองชนชั้นนำไว้ว่า “ไร่นาของพวกเขาฝากให้พวกทาสดูแล ผู้ซึ่งทำผลผลิตจากที่ดินในปริมาณที่เพียงพอต่อการรักษาความสุขขั้นต่ำของชนชั้นนำได้” วิถีการผลิตแบบโบราณมีลักษณะที่โดดเด่นอีกประการ นั่นคือชนชั้นปกครองจะหลีกเลี่ยงและไม่กล่าวอ้างว่าเป็นอวตารโดยตรงของเทพเจ้า แต่จะอ้างว่าเป็นผู้สืบสายเลือดจากเทพเจ้ามากกว่า อีกหนึ่งหนทางที่จะสร้างความชอบธรรมในการปกครองของตน อาจทำได้โดยยอมให้ประชาชนมีส่วนร่วมในการเมืองเป็นบางส่วน
แม้ระบบการปกครองจะมิใช่ประชาธิปไตยที่เต็มรูปแบบ แต่ก็ครอบคลุมพลเมืองทั้งหมดของอาณาจักร ซึ่งเป็นตัวช่วยให้โรมสามารถขยายอำนาจจักรวรรดิแบบเมืองได้ทั่วแถบทะเลเมดิเตอเรเนียน และเชื่อมโยงกันด้วยเครือข่ายถนน ท่าเรือ หอประภาคาร สะพานส่งน้ำ ตลอดจนสะพานข้ามแม่น้ำต่าง ๆ และด้วยความเชี่ยวชาญของวิศวกร สถาปนิก พ่อค้าวาณิชย์ และนักการอุตสาหกรรม ต่างก็มีส่วนช่วยเกื้อหนุนการค้าระหว่างศูนย์กลางของเมืองต่าง ๆ ที่กำลังเติบโต
วิถีการผลิตแบบศักดินา
การล่มสลายของจักรวรรดิโรมันตะวันตก ทำให้พื้นที่ของยุโรปตะวันตกส่วนใหญ่กลับคืนสู่วิถีแห่งการเกษตรเพื่อยังชีพ มีเมืองและเส้นทางการค้าที่ถูกทิ้งร้างอยู่อย่างกระจัดกระจาย อำนาจการปกครองมีจำกัดเฉพาะท้องถิ่น ซึ่งมีถนนที่ทรุดโทรมและสภาพที่ยากลำบากสำหรับการทำเกษตร รูปแบบของสังคมแบบใหม่ปรากฏขึ้นแทนที่รูปแบบของสายสัมพันธ์เครือญาติ คณะนักบวชผู้ศักดิ์สิทธิ์ หรือแบบพลเมืองตามกฎหมายที่เคยมีมาแต่เดิม นั่นคือรูปแบบสายสัมพันธ์ระหว่างเจ้าผู้ปกครอง-ผู้รับใช้ และยึดเหนี่ยวความสัมพันธ์ต่อกันนี้ในรูปแบบศักดินา รูปแบบเช่นนี้เรียกว่า วิถีการผลิตแบบศักดินา ซึ่งเป็นระบบที่ครอบงำสังคมตะวันตกกินเวลาตั้งแต่การสิ้นสุดของโลกยุคโบราณ จนถึงยุคเริ่มต้นของทุนนิยม (ระบบคล้ายกันนี้มีใช้กันเกือบทั่วโลกเช่นกัน) ในยุคนี้ได้ประจักษ์ถึงการเปลี่ยนแปลงเชิงกระจายศูนย์ จากจักรวรรดิโบราณไปสู่รัฐชาติในรูปแบบเริ่มแรกสุด
รูปแบบหลักของทรัพย์สิน คือการครอบครองที่ดินภายใต้สัญญาที่พึ่งพาซึ่งกันและกัน เช่นอัศวินตอบแทนด้วยการไปทำงานในกองทัพ แรงงานตอบแทนโดยทำงานให้เจ้าผู้ปกครองในฐานะชาวนาอิสระหรือไพร่ติดที่ดิน การขูดรีดจึงเกิดขึ้นในลักษณะของสัญญาเช่นนี้ (แม้บางครั้งจะมีการใช้ความรุนแรงบีบบังคับเอาก็ตาม) ชนชั้นปกครองมักเป็นขุนนางหรือชนชั้นสูง สร้างความชอบธรรมทางการปกครองด้วยการสนับสนุนของคณะนักบวช พลังการผลิตกอรปด้วยเทคนิคการผลิตที่ซับซ้อน (เกษตรแบบ 2 หรือ 3 แปลง มีการลงปุ๋ยและปลูกต้นลูเซิร์นระหว่างการพักแปลง) มีการใช้เครื่องทุ่นแรงที่มิใช่สิ่งมีชีวิต (เช่นระบบกลไกฟันเฟืองและกังหันลม) ตลอดจนมีการใช้ความเชี่ยวชาญเฉพาะทางของช่างฝีมือในการผลิตสินค้าเฉพาะอย่าง
ในช่วงเวลานี้ ชนชั้นพ่อค้าวาณิชย์ได้เติบโตและแข็งแกร่งขึ้น มีแรงจูงใจในการทำกำไรเป็นแรงขับเคลื่อน แต่ถูกขัดขวางมิให้ทำกำไรได้เต็มกำลังเพราะติดกับอยู่ในธรรมชาติของสังคมศักดินา ที่ซึ่งไพร่ถูกผูกมัดให้ติดอยู่กับที่ดิน และไม่สามารถไถ่ตนออกมาเป็นคนงานในโรงงานหรือแรงงานสินจ้างได้ ภาวการณ์นี้ท้ายที่สุดจะจุดประกายให้เกิดห้วงเวลาแห่งการปฏิวัติทางสังคม (ตัวอย่างเช่นสงครามกลางเมืองอังกฤษ การปฏิวัติอันรุ่งโรจน์ ค.ศ.1688 การปฏิวัติฝรั่งเศส ค.ศ.1789 ฯลฯ) อันทำให้ระเบียบแห่งสังคมและการเมืองในสังคมศักดินานั้น (หรือความสัมพันธ์ของการถือครองทรัพย์สินในระบบศักดินา) ถึงกาลล่มสลาย โดยกระฎุมพียุคแรกเริ่ม
วิถีการผลิตแบบทุนนิยม
ช่วงปลายยุคกลาง ระบบศักดินาเริ่มถูกบดบังรัศมีจากการกำเนิดและเติบโตของเมืองเสรี การหมุนเวียนของเงินตราจากแรงงานภาคบริการ การเข้ามาทดแทนระบบกองทัพแบบศักดินาด้วยระบบทหารประจำการ (ซึ่งได้รับค่าตัว) ตลอดจนบทบาทที่ลดลงของศักดินาในฐานะเจ้าที่ดิน สิ่งเหล่านี้เกิดขึ้นแม้ว่าศักดินาจะยังสามารถรักษาเศษเสี้ยวของอภิสิทธิ์ คติธรรม และแวดวงของตนในยุโรปจนถึงช่วงปลายของสหัสวรรษ (ค.ศ.1000) ไว้ได้ก็ตาม ยุคสมัยถัดจากนี้เป็นสิ่งที่สมิธเรียกว่ายุคแห่งการพาณิชย์ และที่มากซ์เรียกว่าวิถีการผลิตแบบทุนนิยม ที่ครอบคลุมช่วงเวลาจากยุคลัทธิพาณิชยนิยม ไปสู่ยุคจักรวรรดินิยม หรือกระทั่งยุคหลังจากนั้น วิถีการผลิตแบบทุนนิยมเกี่ยวพันโดยตรงกับการถือกำเนิดขึ้นของสังคมอุตสาหกรรมสมัยใหม่และเศรษฐกิจตลาดโลก มากซ์ระบุว่าแกนกลางของระบบทุนสมัยใหม่มาจากการที่ระบบเงินตราซึ่งมีบทบาทแลกเปลี่ยนสินค้า (C-M-C, commerce) ถูกเข้าทดแทนด้วยระบบเงินตรา ที่นำไปสู่การนำกำไรกลับเข้ามาลงทุนใหม่เพื่อการผลิตในอนาคต (M-C-M, capitalism) เหล่านี้นับเป็นระบบสังคมแบบใหม่ที่หลีกเลี่ยงไม่ได้
รูปแบบทรัพย์สินที่สำคัญของวิถีการผลิตแบบนี้ คือทรัพย์สินเอกชนที่มาในรูปของที่ดิน วัตถุดิบ เครื่องมือการผลิต และแรงงานมนุษย์ เหล่านี้จะถูกทำให้เป็นเสมือนสินค้าที่แลกเปลี่ยนกันได้ด้วยเงินตรา (รับประกันโดยรัฐ) ซึ่งมีการรองรับด้วยสัญญาต่าง ๆ ดังคำกล่าวของมากซ์ที่ว่า “มนุษย์เราถูกชักจูงให้เข้าสู่วังวนของความเป็นทรัพย์สินเอกชน” รูปแบบการขูดรีดที่สำคัญของวิถีนี้ มาในรูปแบบ (ที่ยุคก่อนหน้านี้ต้องทำงานฟรี) แรงงานสินจ้าง (ดู ว่าด้วยทุน ในบริบทว่าด้วยการลงแรงงานเพื่อใช้หนี้ ทาสสินจ้าง และรูปแบบการขูดรีดอื่น ๆ) ชนชั้นผู้ปกครองในอรรถาธิบายของมากซ์คือชนชั้นกระฎุมพี หรือนายทุนผู้ครอบครองปัจจัยการผลิต ซึ่งเป็นผู้ขูดรีดเอามูลค่าส่วนเกินจากชนชั้นกรรมาชีพ ในฐานะที่กรรมาชีพมีเพียงพลังแรงงานที่ตนครอบครองเพียงอย่างเดียว และจำต้องขายพลังแรงงานนี้เพื่อความอยู่รอด ยูวาล ฮารารี ได้ปรับมโนทัศน์ของคู่ขัดแย้งนี้เพื่อให้เหมาะกับยุคศตวรรษที่ 21 โดยระบุว่า คนรวยลงทุนเพื่อนำเงินกลับไปลงทุนซ้ำ ส่วนคนที่เหลือยอมเป็นหนี้เพื่อให้ได้บริโภค และกลายเป็นเอื้อประโยชน์ให้แก่เจ้าของปัจจัยการผลิต
พลังการผลิตที่สำคัญภายใต้ระบบทุนนิยมนั้น รวมถึงระบบโดยรวมของการผลิตสมัยใหม่ที่มากับโครงสร้างการบริหารรัฐ ประชาธิปไตยของชนชั้นกระฎุมพี และที่สำคัญที่สุดคือ ทุนทางการเงิน อุดมการณ์ของระบบนี้มีการวิวัฒน์ตลอดช่วงเวลาที่ผ่านมา ดังที่เฟรดเดอริค เจมสันกล่าวว่า “แสงสว่างทางปัญญาของตะวันตกนั้น อาจนับว่าเป็นส่วนหนึ่งของการปฏิวัติวัฒนธรรมที่แยบยลของชนชั้นกระฎุมพี ที่ซึ่งค่านิยม วาทกรรม อุปนิสัย และวิถีชีวิตประจำวันของระบอบโบราณนั้น ถูกรื้อทิ้งอย่างเป็นระบบ เพื่อเปิดทางให้แนวคิดใหม่ รูปแบบชีวิตและอุปนิสัยใหม่ ตลอดจนค่านิยมใหม่แห่งสังคมทุนนิยมตลาด” นอกจากนี้ยังมีวิวัฒนาการด้านประโยชน์นิยม และแนวคิดการผลิตตามเหตุผล (เวเบอร์) การฝึกอบรมและความมีวินัย (ฟูโกต์) ตลอดจนโครงสร้างเวลาแบบใหม่ของระบบทุนนิยม
วิถีการผลิตแบบสังคมนิยม
สังคมนิยมเป็นวิถีการผลิตที่มากซ์มีทัศนะว่าจะได้สถาปนาเป็นวิถีกระแสหลักหลังจากทุนนิยม และท้ายที่สุดก็จะถูกเข้าทดแทนด้วยลัทธิคอมมิวนิสต์หลังจากนั้น ซึ่งคำว่า ‘สังคมนิยม’ ตลอดจน ‘ลัทธิคอมมิวนิสต์’ ทั้งคู่นั้น มีปรากฏมาก่อนยุคของมากซ์ และมีความหมายอื่น ๆ นอกเหนือจากที่มากซ์ใช้ อย่างไรก็ดีทั้งคู่ต่างก็เป็นพลังการผลิตที่จะเติบโตจนบดบังกรอบของทุนนิยม
ในงานเขียนที่ตีพิมพ์ปีค.ศ. 1917 เรื่อง รัฐและการปฏิวัติ เลนินระบุว่า หลังจากที่โค่นล้มทุนนิยมลุล่วงแล้ว ห้วงเวลาของวิถีแบบคอมมิวนิสต์ที่เข้ามาแทนจะแบ่งออกเป็น 2 ขั้น ขั้นแรกคือสังคมนิยม ขั้นถัดไปคือคอมมิวนิสต์ไร้รัฐ หรือคอมมิวนิสต์บริสุทธิ์ ซึ่งจะได้สถาปนาขึ้นหลังจากที่เศษเสี้ยวชิ้นสุดท้ายของทุนนิยมได้ถูกกำจัดออกไปจนหมดจดแล้ว ด้านมากซ์นั้นมักใช้ศัพท์ว่า คอมมิวนิสต์”ขั้นแรก” และคอมมิวนิสต์”ขั้นสูง” แต่เลนินชี้ประเด็นของเอ็งเงิลส์ที่ขยายความบทบรรยายของมากซ์ว่า คอมมิวนิสต์”ขั้นแรก” ของมากซ์นั้น เทียบเท่ากับคำที่คนทั่วไปเรียกใช้สังคมนิยม
สำหรับนิยามของสังคมนิยมสำหรับนักลัทธิมากซ์นั้น คือวิถีการผลิตที่นับเอามูลค่าใช้สอยเป็นบรรทัดฐานการผลิตเพียงหนึ่งเดียว ดังนั้นกฎแห่งมูลค่าจึงไม่มีบทบาทในการกำหนดทิศทางกิจกรรมทางเศรษฐกิจอีกต่อไป การผลิตเพื่อใช้สอยแบบมากซ์นั้นจะมีการชี้นำด้วยการวางแผนเศรษฐกิจอย่างระมัดระวัง ในขณะที่การกระจายตัวของผลผลิตขึ้นอยู่กับหลักการแต่ละคนรับผลตอบแทนตามสัดส่วนคุณูปการ ความสัมพันธ์ทางสังคมของระบบสังคมนิยมนั้น มีลักษณะที่ว่า ชนชั้นแรงงานเป็นผู้ครอบครองปัจจัยการผลิตและปัจจัยเลี้ยงชีพต่าง ๆ ผ่านสหกรณ์วิสาหกิจ กรรมสิทธิ์ส่วนรวม หรือระบบคนงานบริหารตนเอง
เนื่องจากคาร์ล มากซ์ และฟรีดริช เอ็งเงิลส์ จงใจเขียนเกี่ยวกับสังคมนิยมเพียงเล็กน้อย จึงทำให้รายละเอียดที่ว่าวิถีการผลิตใหม่ควรมีการจัดตั้งอย่างไรนั้นถูกละเลย โดยให้เหตุผลว่า ทฤษฎีทั้งหลายถือว่าเป็นเพียงวิถีอุดมคิตแบบยูโทเปียเท่านั้น จนกว่าวิถีการผลิตแบบใหม่จะถือกำเนิดขึ้น ดังที่จอร์จ ซอเรลกล่าวไว้ว่า “การคาดการณ์ล่วงหน้าต่าง ๆ นานาเกี่ยวกับอุดมการณ์ใหม่สำหรับโครงสร้างส่วนบน ตลอดจนเงื่อนไขของการผลิตนั้น ถือว่ามิใช่แนวทางของลัทธิมากซ์” อย่างไรก็ดี ในช่วงหลังของชีวิตมากซ์ชี้ว่าคอมมูนปารีสนั้น นับเป็นตัวอย่างการลุกฮือแรกสุดของชนชั้นกรรมาชีพ ตลอดจนเป็นโมเดลแรกสุดของการจัดตั้งสังคมนิยมในอนาคตให้เป็นคอมมูนอีกด้วย โดยกล่าวเสริมว่า:"'คอมมูนมีรูปแบบของสภาเทศบาล ได้รับเลือกโดยประชากรทุกหมู่เหล่าที่อาศัยอยู่ในแต่ละท้องที่ สภานี้สามารถจัดตั้งและปลดออกได้ทุกเมื่อ  สมาชิกส่วนใหญ่ในสภาเป็นชนชั้นแรงงาน หรือเป็นตัวแทนผู้เป็นที่ยอมรับของชนชั้นแรงงาน... ส่วนหน่วยงานตำรวจ ซึ่งก่อนหน้านี้เป็นเครื่องมือของรัฐ ได้ถูกริบสถานะออกจากความเชื่อมโยงทางการเมือง และแปรเปลี่ยนเป็นเจ้าหน้าที่ของคอมมูน ซึ่งสามารถแต่งตั้งและปลดออกได้ทุกเมื่อ เงื่อนไขดังกล่าวนี้มีการบังคับใช้กับหน่วยงานรัฐอื่น ๆ เช่นเดียวกัน หน่วยงานสาธารณะมีไว้เพื่อบริการชนชั้นกรรมาชีพ ไม่ว่าจะเป็นประชากรระดับล่างไปจนถึงสมาชิกสภาคอมมูนก็ตาม ด้านอภิสิทธิ์ต่าง ๆ ตลอดจนเบี้ยเลี้ยงตามฐานันดรจากรัฐ ถูกยกเลิกไปพร้อม ๆ กับความทรงเกียรติของตัวฐานันดรนั้นเอง... และเมื่อสามารถกำจัดกองกำลังอันเป็นเครื่องมือของรัฐแบบเก่า เช่นกองทัพประจำการ และตำรวจ ลงไปได้แล้วนั้น คอมมูนยังได้ดำเนินการกำจัดอำนาจของเหล่านักบวช ซึ่งเป็นเครื่องมือแห่งการกดขี่ทางจิตวิญญาณอีกด้วย... อิสระอันเสแสร้งของบรรดาตุลาการถูกยกเลิกไป... เพื่อหลีกทางให้กับกระบวนการเลือกตั้ง แต่งตั้ง และปลดออก... คอมมูนมีหน้าที่เป็นทั้งองค์กรบริหารและตรากฎหมายในเวลาเดียวกัน... แทนที่จะต้องมามีการเลือกตั้งทุก ๆ สามปี หรือหกปี ที่ซึ่งสมาชิกในสภาจะเข้ามาทำหน้าที่เป็นตัวแทนของชนชั้นนำ และกดขี่ประชาชนธรรมดาในเวลาเดียวกัน การให้มีสิทธิออกเสียงเลือกตั้งทั่วไป หรือถ้วนหน้านั้น เป็นกลไกที่จะรับใช้ประชาชนทุกคนในคอมมูน ในขณะที่การให้สิทธิออกเสียงเลือกตั้งเฉพาะบุคคลนั้น เป็นเพียงกลไกที่รับใช้นายจ้าง เพื่อเอื้อแก่การแสวงหาคนงาน หัวหน้างาน และผู้ดูแลบัญชีสำหรับธุรกิจของชนชั้นนายจ้างเท่านั้น”"